KOMISSION TÄYTÄNTÖÖNPANOPÄÄTÖS (EU) 2021/2252,

annettu 16 päivänä joulukuuta 2021,

tiettyjen jätealan direktiivien soveltamista jäsenvaltioissa koskeviin kertomuksiin liittyvistä kyselylomakkeista tehdyn päätöksen 94/741/EY muuttamisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon ympäristön, erityisesti maaperän, suojelusta käytettäessä puhdistamolietettä maanviljelyssä 12 päivänä kesäkuuta 1986 annetun neuvoston direktiivin 86/278/ETY (1), ja erityisesti sen 17 artiklan,

sekä katsoo seuraavaa:

(1) Komission päätöksessä 94/741/EY (2) vahvistetaan kyselylomake, jota jäsenvaltiot käyttävät direktiivin 86/278/ETY osaksi kansallista lainsäädäntöä saattamista ja sen soveltamista koskevassa kertomuksessaan.

(2) Jäsenvaltioiden kertomuksen muotoa olisi tarkistettava direktiivin 86/278/ETY, sellaisena kuin se on muutettuna Euroopan parlamentin ja neuvoston asetuksella (EU) 2019/1010 (3) ., 10 artiklan 1 kohdassa tarkoitettuihin tiedostoihin merkittyihin tietoihin sisältyvien paikkatietojen raportointia koskevien uusien raportointivaatimusten huomioon ottamiseksi.

(3) Raportoitavien paikkatietojen olisi rajoituttava tietoihin, jotka ovat tarpeen direktiivin 86/278/ETY täytäntöönpanon helpottamiseksi, ja siksi niihin olisi sisällyttävä ainoastaan sen paikan geometria tai sijainti, jossa lietettä on tarkoitus käyttää.

(4) Tietojen keräämiseen ja raportointiin liittyvän hallinnollisen rasitteen vähentämiseksi muita tarkoituksia varten kerättyjä, olemassa olevia tietoja, kuten kiinteistöä koskevia tietoja tai yhteisen maatalouspolitiikan hallinnointia koskevan yhdennetyn hallinto- ja valvontajärjestelmän sekä Euroopan parlamentin ja neuvoston asetuksen (EU) N:o 1306/2013 (4) yhteydessä kerättyjä tietoja, voidaan käyttää uudelleen sellaisten paikkatietojen raportoimiseen, joilla yksilöidään paikka, jossa puhdistamolietettä on tarkoitus käyttää maatalousmaalla.

(5) Sen vuoksi päätöstä 94/741/EY olisi muutettava.

(6) Tätä päätöstä olisi sovellettava samasta päivästä kuin direktiivin 86/278/ETY 10 artiklan 1 ja 2 kohdan muutosta, josta säädetään asetuksen (EU) 2019/1010 11 artiklassa.

(7) Tässä päätöksessä säädetyt toimenpiteet ovat Euroopan parlamentin ja neuvoston direktiivin 2008/98/EY (5) , 39 artiklalla perustetun komitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla Muutetaan päätöksen 94/741/EY liite tämän päätöksen liitteen mukaisesti.

2 artikla Tätä päätöstä sovelletaan 1 päivästä tammikuuta 2022.

3 artikla Tämä päätös on osoitettu kaikille jäsenvaltioille.

Tehty Brysselissä 16 päivänä joulukuuta 2021. Komission puolesta Puheenjohtaja Ursula VON DER LEYEN

(1) EYVL L 181, 4.7.1986, s. 6.

(2) Komission päätös 94/741/EY, tehty 24 päivänä lokakuuta 1994, tiettyjen jätealan direktiivien soveltamista jäsenvaltioissa koskeviin kertomuksiin liittyvistä kyselylomakkeista (neuvoston direktiivin 91/692/ETY täytäntöönpano) (EYVL L 296, 17.11.1994, s. 42).

(3) Euroopan parlamentin ja neuvoston asetus (EU) 2019/1010, annettu 5 päivänä kesäkuuta 2019, raportointivelvoitteiden yhdenmukaistamisesta ympäristöön liittyvän lainsäädännön alalla ja Euroopan parlamentin ja neuvoston asetusten (EY) N:o 166/2006 ja (EU) N:o 995/2010, Euroopan parlamentin ja neuvoston direktiivien 2002/49/EY, 2004/35/EY, 2007/2/EY, 2009/147/EY ja 2010/63/EU, neuvoston asetusten (EY) N:o 338/97 ja (EY) N:o 2173/2005 sekä neuvoston direktiivin 86/278/ETY muuttamisesta (EUVL L 170, 25.6.2019, s. 115).

(4) Euroopan parlamentin ja neuvoston asetus (EU) N:o 1306/2013, annettu 17 päivänä joulukuuta 2013, yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta (EUVL L 347, 20.12.2013, s. 549).

(5) Euroopan parlamentin ja neuvoston direktiivi 2008/98/EY, annettu 19 päivänä marraskuuta 2008, jätteistä ja tiettyjen direktiivien kumoamisesta (EUVL L 312, 22.11.2008, s. 3).